ราคาทองปิดร่วงกว่า 22 ดอลล์ นักลงทุนเทขายหลังตลาดหุ้นพุ่ง
สัญญาทองคำตลาดนิวยอร์กปิดร่วงลงกว่า 22 ดอลลาร์เมื่อคืนนี้ (24 พ.ค.) เนื่องจากการพุ่งขึ้นอย่างแข็งแกร่งของตลาดหุ้นนิวยอร์กและข้อมูลเศรษฐกิจที่สดใสของสหรัฐ ได้กดดันให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย และหันไปลงทุนในสินทรัพย์เสี่ยงที่ให้ผลตอบแทนสูงกว่า 
25 พ.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 22.30 ดอลลาร์ หรือ 1.78% ปิด (24 พ.ค.) ที่ระดับ 1,229.20 ดอลลาร์/ออนซ์, สัญญาโลหะเงินส่งมอบเดือนก.ค.ลดลง 16.90 เซนต์ หรือ 1.03% ปิดที่ 16.254 ดอลลาร์/ออนซ์, สัญญาพลาตินัมส่งมอบเดือนก.ค.ลดลง 8.90 ดอลลาร์ หรือ 0.88% ปิดที่ 1,004.20 ดอลลาร์/ออนซ์ และสัญญาพัลลาเดียมส่งมอบเดือนก.ย.ดิ่งลง 12.55 ดอลลาร์ หรือ 2.3% ปิดที่ 538.80 ดอลลาร์/ออนซ์
นักลงทุนกระหน่ำขายทองคำซึ่งเป็นสินทรัพย์ที่ปลอดภัย และหันไปลงทุนในสินทรัพย์เสี่ยงที่ให้ผลตอบแทนสูงกว่า หลังจากตลาดหุ้นนิวยอร์กทะยานขึ้นอย่างแข็งแกร่งเมื่อคืนนี้ นอกจากนี้ นักลงทุนยังลดการถือครองทองคำหลังจากกระทรวงพาณิชย์สหรัฐรายงานว่า ยอดขายบ้านใหม่พุ่งขึ้น 16.6% ในเดือนเม.ย. สู่ระดับ 619,000 ยูนิต ซึ่งเป็นระดับสูงสุดนับตั้งแต่เดือนม.ค.2008 ส่วนราคาเฉลี่ยของบ้านใหม่เพิ่มขึ้น 9.7% เมื่อเทียบกับช่วงเดียวกันของปีที่แล้ว สู่ระดับ 321,100 ดอลลาร์ ซึ่งเป็นระดับสูงสุดเป็นประวัติการณ์
นักลงทุนจับตาดูข้อมูลเศรษฐกิจที่สำคัญของสหรัฐในสัปดาห์นี้ ซึ่งรวมถึงจำนวนผู้ขอรับสวัสดิการว่างงานรายสัปดาห์, ยอดสั่งซื้อสินค้าคงทนเดือนเม.ย., ประมาณการจีดีพีไตรมาส 1/2559 ครั้งที่ 2 และดัชนีความเชื่อมั่นผู้บริโภคเดือนพ.ค.